46. ΝΟΜΟΣ υπ’ αριθ. 2136 της 30 Μαΐου/3 Ιουν. 1952  Περί τρόπου χορηγήσεως, δικαιολογήσεως και καταβολής δαπάνης τροφοδοσίας εις τους άνδρας της Χωροφυλακής, Αστυνομίας Πόλεων, Πυροσβεστικής Υπηρεσίας, Λιμενικού Σώματος και Οικονομικήν Αστυνομίαν κατά θάλασσαν. Άρθρ.1.-1.Από 1ης Ιαν. 1952 και εφεξής καθορίζεται δι’ αποφάσεως του Υπουργού των Οικονομικών και του αρμοδίου κατά περίπτωσιν Υπουργού η ημερησία δαπάνη τροφοδοσίας, είτε εις είδος, είτε εις χρήμα: α)Των εν ενεργώ υπηρεσία τελούντων Αξιωματικών, Υπαξιωματικών και οπλιτών της Χωροφυλακής, β)των εν ενεργώ υπηρεσία τελούντων Αξιωματικών και των κατωτέρων υπαλλήλων της Αστυνομίας Πόλεων, γ)των εν ενεργώ υπηρεσία τελούντων Αξιωματικών, Υπαξιωματικών και Πυροσβεστών της Πυροσβεστικής Υπηρεσίας, δ)των εν ενεργώ υπηρεσία τελούντων Αξιωματικών, Υπαξιωματικών, Λιμενοφυλάκων και Ναυτών του Λιμενικού Σώματος, ε)των απεσπασμένων εις υπηρεσίας της Χωροφυλακής, Αστυνομίας Πόλεων, Πυροσβεστικής Υπηρεσίας και Λιμενικού Σώματος Αξιωματικών, Υπαξιωματικών και οπλιτών ετέρων Όπλων και Σωμάτων, εφ’ όσον ούτοι μισθοδοτούνται υπό των υπηρεσιών τούτων και δεν λαμβάνουσι τρόφιμα εις είδος ή εις χρήμα εκ των υπηρεσιών εις ας οργανικώς ανήκουσι, και ς)των εν ενεργώ υπηρεσία τελούντων αξιωματικών και πληρωμάτων Θ.Ο.Α. 2.Δι’ αποφάσεων επίσης του Υπουργού των Οικονομικών και του αρμοδίου κατά περίπτωσιν Υπουργού καθορίζονται ο τρόπος χορηγήσεως και καταβολής την εν τη προηγουμένη παραγράφω δαπάνης. 3.Της ανωτέρω δαπάνης τροφοδοσίας δικαιούνται αποκλειστικώς και μόνον οι ως άνω εν παραγρ. 1 αναφερόμενοι και εν ενεργώ υπηρεσία τελούντες Αξιωματικοί, Υπαξιωματικοί κλπ. των Σωμάτων Ασφαλείας, Πυροσβεστικής Υπηρεσίας, Λιμενικού Σώματος και Οικονομικής Αστυνομίας κατά θάλασσαν μη εφαρμοζομένων εν προκειμένω των σχετικών διατάξεων περί εξομοιώσεως τυχόν άλλων κατηγοριών, προς τους εν ενεργώ υπηρεσία τελούντας συναδέλφους των, όσον αφορά τας εις χρήμα ή εις είδος εν γένει παροχάς. 4.Παρέχεται η ευχέρεια εις τον Υπουργόν των Οικονομικών και τον αρμόδιον κατά περίπτωσιν Υπουργόν όπως δι’ αποφάσεών των εξαιρώσι της χορηγήσεως της ανωτέρω παροχής ωρισμένας κατηγορίας Αξιωματικών, Υπαξιωματικών κλπ. μη δεσμευόμενοι προς τούτο εξ άλλων τυχόν αντιθέτων διατάξεων. 5.Η ημερησία δαπάνη τροφοδοσίας δεν υπόκειται εις φόρον Δημοσίου, εις κράτησιν χαρτοσήμου και τοιαύτην υπέρ ασφαλιστικών ταμείων, δεν έχει τον χαρακτήρα επιδόματος και δύναται να καταργηθή δι’ απάσας ή ενίας των ως άνω υπηρεσιών δι’ αποφάσεων του Υπουργού των Οικονομικών και του αρμοδίου κατά περίπτωσιν Υπουργού. Άρθρ.2.-Αι μέχρι σήμερον εκδοθείσαι αποφάσεις: α)των Υπουργών Οικονομικών, Εσωτερικών και Εμπορικής Ναυτιλίας, β)των Υπουργών Οικονομικών και Εσωτερικών, γ)των Υπουργών Οικονομικών και Εμπορικής Ναυτιλίας και δ)του Υπουργού Οικονομικών, αι ρυθμίζουσαι τα της χορηγήσεως, δικαιολογήσεως και καταβολής ημερησίας δαπάνης τροφοδοσίας δια τα Σώματα Ασφαλείας, Πυροσβεστικήν Υπηρεσίαν και Λιμενικόν Σώμα, κυρούνται και ισχύουσι μέχρι της καταργήσεως, τροποποιήσεως ή συμπληρώσεώς των, δι’ ετέρας αποφάσεως του Υπουργού των Οικονομικών και του αρμοδίου κατά περίπτωσιν Υπουργού, εκδιδομένης βάσει του παρόντος. Άρθρ.3.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως.   